Grondgrypers ‘sal ander grond kry om op te bou’ | Netwerk24
Deur Marietjie Gericke 24 Mei 2019 21:46
Onderhandelinge is gevoer met die grondgrypers in Winburg en Steven Koalane, uitvoerende burgemeester, en Simon Tsekedi, munisipale bestuurder, het dit duidelik gemaak dat hulle nie sommer enige stuk grond kan gryp nie, sê Kapung Ralikontsane, direkteur-generaal (DG) van die Vrystaatse provinsiale regering.
Van die grondgrypers wat met grawe en pikke in en buite Winburg toegesak het. Foto: Verskaf
“Alternatiewe munisipale grond gaan beskikbaar gestel word waarop dié mense hul huise sal kan oprig en wat deur die Masilonyane-munisipaliteit vir hulle gediens sal word.”
Brunhilde Rossouw, DA-raadslid, sê van die besetters het oorkant die Truck Stop aan die N1 begin om erwe uit te meet.
Ander besettings is op die munisipale grond tussen die township Makeleketla en Winburg.
Rossouw, wat die omstandighede fyn dopgehou het, sê geen strukture is Vrydag opgerig nie.
Victor Duma, hoof van die departement samewerkende regering en tradisionele sake, sê ’n dringende interdik sal deur die hof aangevra word as mense onwettig grond gryp, maar in dié geval blyk dit nie nodig te wees nie.
Koalane en Tsekedi is gebel, maar hulle het nie hul telefone geantwoord nie.
Meer oor: Winburg | Onderhandelinge | Grondgrypers